khistorydata/jeongjo-sjw-relations huggingface dataset:
정조 15년
都承旨徐邁修左承旨徐龍輔右承旨李敏采左副承旨林濟遠右副承旨洪義浩同副承旨申耆啓曰伏以今日之雷殿下獨聞於臣等所不聞之地減饍之敎卽下責躬之意冞切臣等相顧驚疑莫省所以果於俄忽之間繼有轟殷之發處微若顯之德始焉欽服有感必應之理從此益信此殆燕蠖之中一念對越聽於無聲卒有以致仁天之申警也噫應天之道不可以無災而少忽治國之要不可以已安而弛慮況國未必已安天未嘗無災者乎臣等忝在近密不言有罪亦何敢徒然泯默乎君德成就專責經筵列朝以來必重此事夫何近年三接久輟講稟徒爲文具館銜遂作冗官固知高明之學無待乎常談陳腐之言不當於聖心而愛禮存羊聖訓有稽咽噎廢食古語可戒臣等於此誠不勝憂慨之忱也言路開閉關係何如而媕啞之習日甚一日竝與懲討大同之論而幾乎廢閣滔滔一世便作無言之朝廷歷考盛際古有是否日前飭敎寔出於來言之盛意而人人未必有敢諫之風事事未必爲可論之端必使今日進一言明日論一事殆若學舍生分日立課者然則雖有能言之人係是難繼之道畢竟猥雜之奏難免苟克之譏殿下所以督責者恐不如積誠求助之爲得也言可用則採之不可用則置之而已矧乎事關嚴討設爲禁條堂堂言路付諸目不識丁之一武夫取捨出納任渠所爲韎韋當閽而呵喝衿紳抱匭而彷徨凡在聽聞莫不憂歎只此一事恐爲杜口鞱舌之大關捩比諸謗木諫鼓之世其氣像何如也名器者卽人主礪世磨鈍之大柄也班資截有階級官方初不淆雜然後人懷自好之心世絶非分之望處身立朝蔚有可觀殿下卽祚之初未嘗不留意於愼惜二字稍復古規朝野拭目奈之何近年以還躁競成習僥濫爲事通擬之際物情不愜甄注之間公議多駭腰金頂玉徧滿朝著而文學政事指不多屈銓長何等要顯而素乏踐歷之人無難擧似中批在所難愼而凡於內外之職或多濫恩有識寒心當復如何雖以蔭路言之今日初仕卽他日字牧則不可人人而輕畀也決矣名以鄕薦間有夤緣圖得之流補以門功每多猥瑣不稱之弊三曹擬望至爲苟艱享官差出亦難排比使此輩任民社其能效分憂之責乎名器之屑越一至於此此雖末節亦非細故殿下臨御以後必欲大煞整頓微文細節靡不復古而凡此數事比之祖宗盛時終不得挽回一半紀綱不振而有以賤陵貴之歎奢汰漸滋而有民窮財竭之弊鍾鼓玉帛非不燦然有章而實效未涯治象無覩其在應天以實不以文之義得無有歉於聖衷者否乎臣等倉卒貢愚言短意長草草數語不足以效目下之責惟聖上益復警惕大加振刷亟軫轉災爲祥之道焉惶恐敢啓答曰知道臚列時政諸條何事何人之指陳雖未一一領會言則無非切實當體念矣經筵一事非倦也向於前玉堂李義鳳入侍也始說盡本意蓋義鳳以胄筵舊僚初登玉署橫經之席不可不以不忍言之事一言之故耳言語異於文字廷臣不惟不知如爾等在近密者亦當昧昧又不得不略略申諭矣至於上疏門禁事爾等之言非不好矣處分亦豈得已乎一門將搪三司之疏古豈有是三司若順承則禁令自歸於還寢爾等須言於三司也
정조 15년
以平安監司洪良浩狀啓濟州漂人出來事傳于林濟遠曰渠輩十五人萬死之餘得以生還極爲奇幸嚴飭沿路着念護送交付於原籍官事令廟堂卽爲分付
정조 15년
以咸鏡監司李文源狀啓道內各邑災實分等事傳于徐龍輔曰竝依狀請施行事分付
정조 15년
以慶尙左水使崔東岳狀啓多大浦戰船燒燼不能檢飭惶恐待罪事傳曰勿待罪事回諭
정조 15년
傳于申耆曰當該司謁令攸司科治
정조 15년
傳于申耆曰坐直承旨入侍
정조 15년
申耆以禮曹言啓曰卽下傳敎中令廚院今日常膳減捧事命下矣減膳之限止於今日自明日依例復舊封進之意分付何如傳曰允
정조 15년
申耆以備邊司言啓曰本司武郞廳李雲祜奔走勤仕已滿十五朔依例六品遷轉事捧承傳施行何如傳曰允
정조 15년
申耆以訓鍊都監言啓曰本局分授都城肅靖門西邊體城三間許頹圮處今已畢築女墻仍爲始役把守軍兵撤罷之意敢啓傳曰知道
정조 15년
徐龍輔以義禁府言啓曰魚用謙依下敎嚴囚之意敢啓傳曰知道
정조 15년
徐龍輔以刑曹言啓曰依下敎臺啓批答誤傳承傳色中官金始采各別嚴囚之意敢啓傳曰姑爲保放
정조 15년
李敏采以刑曹言啓曰當該司謁科治事命下矣依下敎司謁李孝得決杖五十度後放送之意敢啓傳曰知道
정조 15년
大司憲趙宗鉉行副提學閔鍾顯大司諫朴天衡執義林道浩應敎李太亨掌令朴瑞源鄭弼祚持平韓永逵崔重圭獻納李庚運校理尹光普李晴副校理李趾永閔昌爀正言朴崙壽修撰金熙朝申獻朝副修撰韓光植尹致性啓曰請黜置罪人鄭致達妻亟令王府快正典刑措辭見上請物故罪人德相亟施孥籍之典措辭見上請逆賊尙喆依律處斷措辭見上一行半刀削
정조 15년
獻納李庚運啓曰請爲奴罪人金壽賢河翼龍竝令王府設鞫得情快正王法措辭見上請金甲島爲奴罪人克觀古今島爲奴罪人克泰更令王府嚴鞫得情快正王法措辭見上請逆賊尙魯亟施孥戮之典措辭見上府啓院啓中五條還給之命何爲此非常之擧也臺言旣發之後允可與靳持惟在體諒之聖心而至於還給一事實是在昔未有之例請亟寢五啓還給之命答曰不允
정조 15년
獻納李庚運啓曰臣之自來情勢豈有一分堪居於見職之望而向日除旨適下於飭敎峻嚴之際他不敢恤冒沒祗肅而略以目下事有所論啓矣誨責備至乃有重推之命而避辭旣阻於喉院公議未伸於言地臣於是撫躬慙惶不知所以自措從玆以還不敢爲循例詣臺之計一味蹙伏只俟處分矣今此飭敎又降召牌繼至分義所在豈敢違傲而第念特敎重推之外又遭承宣之請推揆以臺體勢難行公其何敢一刻抗顔蹲冒於臺次乎請命遞斥臣職答曰勿辭亦勿退待
정조 15년
掌令朴瑞源啓曰科場事體自來嚴祕今番申飭之後尤宜自別而忠淸右道監試之出榜也傳說狼藉有駭聽聞果因道臣狀啓掌試都事與同參試官雖已勘處科場之不嚴如此則科榜之淆亂可知請忠淸道監試亟命罷榜向來副司直愼基慶以草野疎蹤多有所敷陳而以我聖上恢言路之意旣降優批又賜食物惠老之典孰不欽嘆哉第其疏中諸條雖未知得失之如何至於閭巷間雜技等說登諸奏御文字事之瀆䙝莫此爲甚其在禁日後猥雜之道不可仍置請副司直愼基慶施以罷職之典答曰不允忠淸右道監試初試罷榜事書吏雖曰自來作姦者場未罷而出付諸儒則無異於姦未成罷榜則過矣然科場事體至嚴且重臺啓旣發之後不可不一問大臣後處之令該曹議于大臣仍具諸堂議見草記愼基慶事草野耆舊之言何必深看
정조 15년
禮曹啓目儒生黃鍾五査實原情云云彼此納供若是相左反復究詰不能歸一降妾一款倫常之變旣無法典所載又無禮家定論臣曹不敢臆斷上裁何如判付啓倫常地處之輕重已有筵敎於大臣而不可不以文字一問後決處發遣郞官問議于時原任大臣仍又收議於僚堂刑官粘啓稟處爲有矣天下萬古至重者倫常決不可暫刻置李女於似黃妻非黃妻似黃母非黃母之間兺除良一婦之冤猶致五月之飛霜況厥女情勢乎適當修省之日速決此事未必不爲消弭之一端是置今日隱隱之響殆若提諉而使之振作之者亦安知不在於此等處此回啓待明朝爲之須勿遲滯爲良如敎
정조 15년
領中樞府事李福源箚曰伏以摹天繪日至盛擧也日吉辰良功奏禮成百靈所護慶祿川至在庭諸臣進而拜稽退而忭祝莫不以與覩晠光爲榮爲幸如臣廢蟄床玆積違軒陛者一瞻之願尤倍於夙夜諸賢而狗馬賤疾浹旬添劇白晝如曛寸步隨人徹曉耿耿欲起還廢誠虧禮缺此何人哉況臣名忝內閣班廁大官他人所能臣獨不能有乖常分殆關窮命以悚以悼生不如死短箚自列恭俟譴何伏乞聖明亟勘臣罪以警具僚焉取進止答曰省箚具悉卿懇愼節奉慮未造班聯豈或過引卿其安心勿辭加意將攝仍傳曰此批答遣史官傳諭于李領府事
정조 15년
左議政蔡濟恭箚曰伏以俄者隱隱一聲卽雷也十月之雷本屬天災當此聖明之世天何以示之災也聖心警惕絲綸誕宣旣減廚院之供又求昌言之助大哉一哉臣實欽歎臣忝據揆地徒引策免故事以爲弭災之方不以目下切急之務一言而退則是負殿下也臣豈忍爲是殿下勵精求治宵衣旰食十五年如一日而獨於置相一事若置忘域三公闕二已過周年而廈氈訏謨之際未聞宸憂之一及於此獨以如臣之衰憒昏弱不辨東西者擧國而任之有若官不必備者然嗚呼此何事也天有三光鼎有三足光而廢二天不得以爲天足而缺二鼎不得以爲鼎今日國家之勢不幸類此如是之故人不畏法王綱日輕而威之者誰歟朝廷之上公議蔑如而董之者誰歟搢紳之間廉風掃地而糾之者誰歟士夫之家文種殆絶而化之者誰歟蔀屋之中怨咨頻興而懷之者誰歟推類以往若此者指不勝屈而苟究厥由罔非置相不備而以非其人者獨任之致也古人曰知如是爲病不如是爲藥以臣愚鹵亦知其病如是況以殿下智周萬物之聖學寧有不知之理則從以藥之特轉移間事何苦而不爲此也臣不敢迤及長語强效引例求免之態惟以切急之務妄附於要言不煩殿下誠納臣言亟退無似之身誠心求賢備置三公如是而天災不弭國勢不鞏風俗不改民生不奠臣請伏妄言之誅矣惟聖明留神採納焉取進止答曰省箚具悉卿懇不大聲以色隱隱若提誨然予否德寡昧徒切兢畏凡所弭答之策反諸身省檢際接卿箚以獨任之非其人過自菲薄恐非以實不以文之義大抵王綱也公議也廉風也文氣也民憂也卽今日時政之先屈指先用力處其威之董之糾之化之懷之方望在卿擔着承弼之地卿旣說其弊病甚詳奈反於救藥之術敢讓於別人者能不違於求助委畀之苦心至意乎予當猛加側修之工卿亦休却例讓卽起視務弘濟國事仍傳曰此批答遣史官傳諭于左議政再明日次對明日來會兼行常參事一體傳諭
정조 15년
左議政蔡濟恭箚曰伏以御眞之十年圖寫我家禮則然繼述有光臣民咸悅況且小本之藏奉廟樓感推羹墻禮放晨昏凡在陪扈其有不感歎者乎臣猥承董飭之命粗效總察之誠摸畫則不違威顔咫尺寢食則連在五雲深處其責重矣其榮極矣若其調和粉彩則畫師存焉考較儀軌則閣僚是已臣則終日在傍默無攸爲便一木偶者類何嘗有毫髮可紀之勞而特以其名在總察畢竟行賞迥異諸僚天廏上駟頒及陋屋外寺恩帖別施都提以罔功一人之身荷自天疊授之恩家人聳觀鄰里艶傳在臣榮耀世所罕有但念聖朝功懋懋賞之義乖舛至此安得不慨然而歎竦然而懼乎念臣四載中書委毗愈篤夷考事爲無往非孤恩負心今又以臣之故國家之恩典漸屑朝著之倖想日滋則臣之罪尤當如何玆敢略陳短箚畢暴愧恧之私伏乞聖明亟收成命以務實政以安私分千萬幸甚取進止答曰省箚具悉卿懇賞典何庸過辭卿其安心領受仍傳曰此批答遣史官傳諭于左議政
정조 15년
都承旨徐邁修左承旨徐龍輔右承旨李敏采左副承旨林濟遠右副承旨洪義浩同副承旨申耆疏曰伏以臣等卽伏見兩司聯箚以喉舌之不通張皇爲說未知臺言何所指的而臣等俱以無似待罪惟見人言至此何可晏然乎玆敢聯陳短章忙出禁扃伏乞聖明克削臣等之職仍治擅離之罪以謝人言以靖私義不勝幸甚臣等無任云云傳曰如許之說皆欲引義則豐儲倉上疏紙獨非經費乎爾等推考原疏還給諸承旨卽爲牌招推移入直
정조 15년
行副提學閔鍾顯應敎李太亨校理尹光普副校理閔昌爀李祉永修撰申獻朝金熙朝副修撰尹致性韓光植等箚曰伏以反乎常者皆災也夏而有西北之旱暵秋而有東南之水潦矧自入冬以來宜寒而燠宜霜而雨此莫非反常之災而至於今日之雷而極矣臣等聚首相顧驚惶憂嘆之際得伏見傳敎下者言言丁寧字字懇惻始之以減膳修省申之以各陳昌言臣等奉讀以還竊不勝欽仰贊歎之至伏惟我殿下德可以孚格天心治可以遵迎和氣而惟彼高高之天降此殷殷之災仁受我殿下警告我殿下若是其諄諄者何也臣等雖未敢指爲某事某應以效漢儒之傅會而第伏聞天人雖遠一理相感人事失於下天譴見於上然則今日之災亦豈無所以而然哉請以膚淺之說略效憂愛之誠以裨我殿下應天以實之道惟殿下澄省焉一曰勤聖學夫君德成就責筵其書則聖賢之言也其學則窮格之工也以之啓沃君心以之開發聖聽其所關係顧不重歟竊覵我殿下龍樓燕閑左右經史默識乎天人性命之原洞達乎治亂興亡之故工非不篤志非不勤而第緣臣等無似苟充經幄使之備顧問則空疎鹵莽使之陳文義則草率陳腐曾不足以稱塞聖心之萬一於是乎三講之舊制召對之美規未免有作輟之歎此固臣等之罪而抑又有不然者漢武表章經術則董賈之倫作唐宗大興文學則虞褚之輩進儻殿下頻御經筵益勤聖學則環東土數千里亦豈一二通經博古之士可以對揚者哉此誠必有之理可驗之事而猶且諉之以經幄之乏人三晝晉接一向停癈則不幾近於因噎而廢食乎此我殿下之於典學或有所未盡其實也二曰開言路夫國之有言路猶身之有血脈血脈流通之後其身安言路開廣而後其國治故古之聖王立誹謗之木置諫諍之鼓汲汲求言猶恐不聞言路之重有如是矣竊覵我殿下御極圖治十五年于玆而未嘗罪一言者犯顔敢諫此正其時而獨奈習俗日益骫骳氣節愈復消磨語衮闕則觸忤是懼論時政則忌諱多端以至尋常官師之規亦皆顧瞻囁嚅不敢盡言此誠群下之罪而君令臣從其機斯捷上好下甚此理甚明儻殿下辭色以假之誠心以導之語雖不切而法虞舜察邇之德言或有激而恢殷湯從諫之量則疵政可聞讜論可興此在聖德政宜加勉而雖以近日事言之臺閣之匿名陳箚非曰無罪章甫之冒禁抗疏諒非獲已究其本心俱合參恕則優容假借不害爲聖朝美事而或投之嶺海或施以責罰是豈臣等所仰望於聖明之世者哉然則殿下之於言路亦有所未盡其實也三曰嚴懲討書曰天討有罪五刑五用蓋言其罪積惡極自干天紀者不能誅之殛之則國不得爲國人不得爲人也今我殿下每於治逆之際一行刀削事係隄防者從前及今何曾有循輿論而施乾斷者耶臺垣故紙幾乎生毛而上之賜批不出於不允二字下之請討漸歸於應文備數斯皆群下不能務積誠意感回天聽之罪而若其當斷不斷失之太寬則亦不能無憾於天地之大也又況近日設爲禁令至使三司章奏阻遏於門將之手則擧措非常聽聞驚惑群情憂歎容有其極此今日之懲討可謂有其名而無其實四曰振紀綱詩曰勉勉我王綱紀四方蓋言大綱旣擧細目畢張百度由是而貞庶績由是而凝也今我殿下臨御以後飭群工而勵一治者不越乎紀綱二字而以言乎名分則閭巷小民以賤凌貴詬辱之言至發街路以言乎堂陛則鄕曲愚氓托以冤鬱細瑣之事亦敢上言甚至有司之臣按例擧行之延拖時日必待提飭苟求厥由則此今日之紀綱不能振刷也五曰恤民隱書曰民惟邦本本固邦寧然則寧邦之要莫過於固本固本之道莫過於察隱此殷湯所以子惠困窮周王所以哀此煢獨者也今我殿下一念民國無微不察奠接之方無有遺蘊賙恤之政靡不容極歲聿云暮每下停還之令綿田告歉輒垂減布之惠遇雨而頹壓者給資而結構之遘癘而嚬呻者助糧而救濟之如傷之意若恫之念可謂至矣盡矣而民弊之最切者誠亦有之糶糴之弊非不念之而侵族徵隣尙今自在簽之弊在所當救而疊役虛名依舊不革以至漁稅之濫捧田案之紊亂誠有白徵之冤難支之端且以寺奴婢一事言之救弊蘇瘼實出我殿下若心而諸道列邑漫不擧行尙未見效此今日之民隱可謂察其小而遺其大也凡此五者皆係實政而或荏苒而度日或玩愒而逾時卒未能實下工而實用力以至于今百弊紛然則聽卑之天安得不示警也哉惟願殿下頭頭而懋實心件件而行實政以爲消弭之方焉臣等忝在論思亦已多年其可言之事可論之政何待今日之轟殷而乃於求助之後試效草草數語有若塞責者然臣等誠愧恧而亶出於區區憂愛之忱伏願殿下勿以人癈言而俯賜採納焉取進止答曰省箚具悉五條陳勉言言老鍊眞所謂常談之中自有妙理當體念至於第一條須看院議啓批非厭也倦也予雖否德所願學孔子傳云我學不厭而敎不倦
정조 15년
大司諫朴天衡執義林道浩司諫成德雨掌令朴瑞源鄭弼祚持平韓永逵崔重圭獻納李庚運正言朴崙壽等箚曰伏以收聲之節已過出地之候尙遠値此陰剝之月遽有轟雷之災是何仁愛之天警告之至此也臣等伏未知衮職有所闕遺而然歟朝著有所潰裂而然歟八路失稔民生有困瘁之嘆百隷惰官科條有廢弛之憂惟其可警可憂之端有足以致災沴而乖和氣則聽卑之天安得無告戒之丁寧而降此震燁之威哉然而臣等所憂不但在於民生之困悴科條之廢弛而已噫有國之所以關出納而廣聰明者亶係於喉舌之任耳目之官而在承宣則不知繳還覆難之義惟以阻搪爲事在臺閣則不知面折廷爭之風惟以承順爲職喉舌有不通之漸耳目有將塞之慮此足以干天和而速陰沴虩虩不已屢警而屢告之倘非上天之至仁則誰能導殿下於恐懼修省之地乃至於轉災而爲祥也減膳之敎不足以應天譴也避殿之擧不足以迓天休也惟在於務積聖學克軫反求之道責勵臣工俾盡無曠之義而其本則不越於喉舌耳目之各得其職喉舌通而耳目開然後始可以消沴氣而致休象古人所謂氣和則聲和聲和則天地之和應者正以此也伏願聖明其念于玆取進止答曰省箚具悉矣傳曰聯箚事體自別則大中小事一臺諫可爲之者輒皆聯箚甚至目下擧措徒使人大慙求助之下其言不啻陳腐則箚擧何爲而聯名又何意也於是乎不可不仰述昔日故事兩司聯箚一司聯箚此後嚴禁事該房知悉諸臺非不欲處分而遞罷適副其占便之習況修省之時宜先自臺閣策勵自明依舊例兩司竝與長官及諸臺詣臺傳啓而近年以來傳啓之只以城上所各一員之依府院前啓例入來之式未知出自何臺臣令政院査出捧現告當該臺臣施以拿處之典
정조 15년
同知義禁府事李亨元疏曰伏以上天垂祐國有大慶宗祊膺綿瓞之頌臣民仰重明之象此實祖宗積累之深神人協贊之篤以致億萬年無疆之休猗歟盛矣方今睿質日就尺衣漸長八域含生莫不欣欣愛戴北向蹈舞臣生逢聖世曷任同忭之忱哉仍伏念臣積惡在躬奄失所恃頑然冥迷一息苟延星霜遄改祥禫已畢拊心叫號穹壤靡極不圖聖明簪履之念不以臣不肖而棄之薇院除旨遽下前月顧念情地之難冒旋幸恩遞之典賜迺者金吾摠府華銜迭授庚牌又臨臣惶隕震惕以首頓地祗自涕泣臣之逖違禁闥倏已三載犬馬之戀亦出恒情而況臣本庸魯百無一似特荷我聖上生成之德沐浴恩波叨躐至此惟燥濕直前糜粉爲期以少答隆私之萬一者是臣一心夙夜寤寐結轖則今承有命復入脩門一瞻天陛寧俟駕屨而抑有情私結在心肝慈覆之下何敢不畢陳夫君親忠孝本無二致而恩義輕重隨其所在而盡之故臣之受任南城也感激特畀之命只擬筋力奔走以伸平日殫竭之願矣不幸緣臣之獲戾神明離違之餘竟貽窮天之恨至今追惟五內如割移而效忠政在今日而以榮爲養更無其地且念臣母在時每當恩旨之下攢手頌禱輒勉臣酬報之義言猶肺事若隔晨而瞻顧堂闈廓然已空擎誥入室若爲慰悅之情結綬飄纓只增靡逮之感臣亦何心眷戀榮道揚揚冒膺乎重以苫塊之餘形神外爍痰濕內祟病根已深醫療難期而分義所怵不暇以疾爲辭玆敢隨牌詣闕仰陳衷曲伏乞天地父母俯諒悲懇將臣新授職名亟賜鐫改俾安愚分自在於聖化涵泳之中不勝幸甚臣無任云云答曰省疏具悉卿其勿辭行公
정조 15년
正言朴崙壽疏曰伏以臣不學矇識最居人下而通籍未幾猥廁選文之列醜拙畢露曲荷庇覆之恩夫所以敎詔而奬掖之者實有過於慈父之穉子銘鏤之感食息敢忘而緣臣鹵莽不能對揚尋常惶愧若負大何仍念臣心軟骨脆聞謏識陋實未有寸長尺能可以使令於百執事之末則雖冗官散秩已懼其不稱今玆所叨豈可擬議於如臣庸愚者而飭敎截嚴不敢逋慢顚倒膺命若固有之每一循省愧汗沾背噫目今直氣消沮脂韋成風搢紳憂嘆而公議則不行臺官日赴而言論則無聞正宜登進敢言之士振委靡之習乃以孱劣之一微臣苟然充備豈不大有損於聖朝重言責勵世道之義哉固宜早自陳列以冀體諒而怵迫嚴命隨衆進退者月已易矣區區自處之義今不敢以職名自居而且臣父年近七十素多疾病連經喪慼衰落特甚宛轉床笫起居須人者久矣近當換節着脫失宜忽自數日前重添輪感寒熱交作咳喘兼發衰老之氣不與病敵積傷之祟未卽和解證勢沈篤氣息凜綴臣方左右扶將刀圭爲事目下情理有不忍暫時離側如有一分可强之勢當此申復舊例之日何敢爲言私之計哉玆不得不疾聲哀籲於仁覆之下伏乞聖慈天地父母特垂矜憐亟遞臣職名仍許以長暇俾得專意救護千萬至祝臣無任云云答曰省疏具悉爾其勿辭救護父病
정조 15년
辛亥十月初八日辰時上御重熙堂都承旨入侍時都承旨徐邁修記事官李海淸記注官金良倜承膺祚以次進伏訖上命讀公事書判付訖邁修曰同罪未敍人隨卽提稟事曾有定式矣前知義禁鄭存中前掌令李顯道旣已蒙敍而前同義禁李東泰前執義李永穆前司諫崔烜前獻納李貞運前正言李尙友俱是同罪之人故敢此仰達矣上曰竝敍用可也出擧條命退承史以次退出
정조 15년
辛亥十月初八日酉時上御重熙堂左承旨入侍時左承旨徐龍輔記事官李海淸記注官金良倜承膺祚以次進伏訖上命書左議政箚批及玉堂箚批訖上曰明日常參處所以熙政堂爲之出榻敎上曰明日常參時雲寶劍置之出榻敎命退承史以次退出
정조 15년
行都承旨李祖源坐行左承旨李在學在外行右承旨李亨元坐直左副承旨李敏采坐右副承旨洪義浩坐同副承旨徐榮輔坐直注書李海淸仕一員未差假注書趙台榮仕直事變假注書李垿仕
정조 15년
藥房提調李𡊠副提調徐邁修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 15년
李敏采啓曰明日常參經筵取稟傳曰停
정조 15년
李敏采啓曰戶曹參議徐榮輔除拜後過三日不爲出肅依定式推考警責仍卽牌招察任何如傳曰允
정조 15년
李敏采啓曰掖隷劉孝哲令該曹爲先嚴囚之命已下於昨昏而今至經夜連事催促謂以未及窺捕囚徒尙不來呈幺麽一掖隷之推捉有何難事而特敎擧行如是遲滯揆以紀綱萬萬駭然當該堂上從重推考何如傳曰允
정조 15년
傳于李敏采曰諸承旨持公事入侍
정조 15년
傳于李敏采曰禮房承旨入侍
정조 15년
傳于李敏采曰侍衛軍兵雨具
정조 15년
傳于洪義浩曰承旨座目尙不修入當該承旨推考
정조 15년
以訓鍊都監習陣頉單子傳于李敏采曰當該中官拿處
정조 15년
傳于李敏采曰都承旨左承旨左副承旨同副承旨許遞
정조 15년
以吏曹抄啓文臣鄭魯榮等入直別省記傳于洪義浩曰慕華館兩文臣雨勢如此今日則使之退去自明日送于訓鍊院
정조 15년
傳于洪義浩曰臺啓中除半之說年少臺臣先事之過慮亦非指的說去者諸道方伯若次次引義則事涉張皇亦有瘝曠之弊畿伯疏雖已賜批更思外此諸道不可任其效尤令廟堂申飭無敢引義
정조 15년
傳于洪義浩曰申飭何如而臺諫擧條過申不入該房承旨推考
정조 15년
徐邁修啓曰吏曹判書金文淳參判朴祐源牌不進推考傳旨今方捧入而參議李勉兢在外開政命下之後不得擧行事甚未安判書參判更卽牌招何如傳曰此吏判有疣而不可言疣乎緘答判付爻周然後始可承牌乎至於臺言但當受以爲謝若以此如是違牌則古之銓官何以堪滿囊之推緘乎此啓辭勿施判書金文淳從重推考
정조 15년
有政吏批判書金文淳進參判朴祐源進參議未差行都承旨李祖源進以李敬心爲持平鄭昌順爲禮曹判書丁俔祖爲典籍具忠元爲景慕宮直長尹行喆爲江原都事李在學李亨元李祖源徐榮輔爲承旨
정조 15년
兵批判書吳載純病參判洪檢病參議李夔病參知尹長烈入直進行右承旨李亨元進副司直曺允亨黃昇源徐邁修徐龍輔
정조 15년
傳于李敏采曰新除授承旨牌招察任
정조 15년
刑曹啓目司謁韓相謙旣已遲晩自臣曹考律科罪何如判付啓決杖放送爲良如敎
정조 15년
刑曹啓目司謁安福大別監安福興等泛稱遲晩所當加杖究問是白乎矣旣有推問以啓之命上裁何如判付啓安福大旣決杖放送安福興決笞二十度朴愼忠決笞三十度放送劉孝哲各別嚴覈照律勘處爲良如敎
정조 15년
李敏采以訓鍊都監言啓曰謹依習陣停操單子判付司謁趙廷舜公事廳別監太鎭亨金弘謙各嚴棍十五度懲勵之意敢啓傳曰知道
정조 15년
李亨元以刑曹言啓曰依下敎承政院當該書吏全弘喆決笞三十度放送之意敢啓傳曰知道
정조 15년
執義林道浩掌令朴瑞源鄭弼祚持平韓永逵啓曰臣等之譾劣無狀不堪耳目之任固已聖明之所俯燭而常參有命繼以有嚴飭之敎怵分畏義他不暇恤冒沒登筵矣前啓纔畢都憲有所仰奏而臣等以生疎所致隨而起伏致有承宣請推之擧而未及聞之徑先退出今始來避臣等之所失於是尤大以此顔面其何敢一刻晏然仍冒於臺次乎請命遞斥臣等之職答曰勿辭亦勿退待
정조 15년
京畿監司徐鼎修疏曰伏以臣本以無似猥叨重寄夙宵兢惶靡所容措至如簿書期會之末猶懼其瘡疣顚錯況歉歲俵災民國之大政也以臣憒劣適値今歲雨水災頉最爲夥然而分俵難均塗枺無策畢竟僨誤固所自料用是憂懼惟譴何是俟迺者臺言際發論及災政至以自吏而邑自邑而營胥相加報分歸私橐爲言固知言者之意出於泛論無所指的而遣辭下語殆若無人不然者然臣於是不勝其悚然却顧也方面重任也朝廷之所委畀民邑之所觀瞻則雖如臣庸陋者濫竽其間豈忍下與胥吏輩甘爲此欺天營私之計哉臣顧不欲重爲之呶呶而職是按藩躬自俵災則揆以廉防寧容晏然況今冬節已屆槪狀齊到抄災分給係是目下之急務而臺言旣發之後冒沒擧行其勢末由一向委屬亦極惶悶玆敢冒入文字仰瀆崇嚴伏乞聖明察臣難安之情遞臣濫叨之職使民事毋滯微分少伸焉臣無任屛營祈懇之至答曰省疏具悉卿其勿辭察任
정조 15년
戶曹參議徐榮輔疏曰伏以模天盡日有國之盛擧也日辰效吉功禮奏成聖孝冞光於述先邦籙益膺於自天凡厥在廷之臣莫不拜稽欣瞻蹈舞相賀而臣於此際猥忝監董之末旣幸淸光之先覩更切執事之與榮而已迺者論賞之典遽及罔功之身地部佐貳除旨踵臨臣誠惝惶恧蹙罔知所以自措也噫臣家之所被隆渥古今罕比頂踵毛髮都歸造化陽春雨露若有所偏臣之父子兄弟家居相對聚首攢祝恩山德海報答無階糜身隕首塵刹是期而伏況臣極陋至愚百無肖似歷揚淸華出入近密左右兜攬輒居人先恒時愧兢如集于木今乃通籍數年之內冥升無弼居然廁下大夫之列滿盈之戒猶屬一己僥濫之誚人謂斯何恩除有日不敢爲承膺之計一味泯伏又添罪何而勘止例推天牌繼下在臣分義豈不欲竭蹶趨詣一謝寵命而區區微諒如右所陳嚴召之下又犯違傲逋慢之誅尤無所逃臣又伏見昨日喉院聯啓有曰腰金頂玉遍滿朝著者此雖不指摘誰某箚着何人而若論爵秩之䙝猥莫如臣身之驟躐在心之愧倍覺騂赧此尤臣難安之一端而此外情勢抑有所不敢煩瀆者玆敢隨詣禁扃短章自列伏乞聖慈俯賜鑑諒亟收臣新除資級仍治臣跡涉偃蹇上以存聖朝懋賞之政下以爲人臣慢命之戒千萬幸甚臣無任屛營祈懇之至省疏具悉爾其勿辭察職
정조 15년
校理李晴疏曰伏以臣竊覵我殿下臨御十有五年夙宵一念畏天恤民誠敬之德憂勤之政靡不用極而忽於收藏之月乃有殷雷之異未知仁愛之天何其警告之若是耶卽伏見減膳求言之敎丁寧惻怛有足以感回天心者此誠轉災爲祥之一大幾也然而天人之應極其微妙陰陽之理尤難究測以臣鹵莽之學未敢知某事爲某災之應而區區愚見竊有一二蠡測者玆敢妄陳之惟聖明裁察焉臣竊伏見我殿下天姿英發聖學高明至剛至健而或失之乾綱之太亢克聰克明而或失之庶務之躬親求言雖切而未見來諫之效用人惟公而不無濫恩之歎凡此數者伏想我殿下每於淸燕蠖濩之中亦必有點檢省察者而政令施措之間迄未見功效之發見者臣竊惑焉夫以我殿下聰明睿智之聖德視今日在廷之諸臣莫能有對揚其萬一者則獨運神機低視群下勢所必然而以大舜文明之德猶有取諸人而爲善則是豈當時之人皆賢於舜而然歟舜之所以爲舜正在是矣且否泰之理雖以卦象言之天氣下降地氣上升則爲泰天自在上地自在下則爲否否泰之機只在於上下之交與不交耳此臣所以有憂於乾綱之太元者也人君爲治之道在於百工之各得其人而至於百工之事務則未暇躬親譬如上天不言而品物咸亨何嘗葉葉花花隨處雕刻乎爲今要道惟在於擇材分任而庶官庶務乃反躬親則萬目雖擧大體有損若以垂旒塞纊之義見之則古聖王不作聰明之道有如是矣臣於此尤有所萬萬悶迫者聰察旣繁神精易損則以聖上宵旰忘倦之德雖有樂此不疲之誠而不知不覺之中實有欠於保嗇之道矣殿下縱自輕其奈宗廟殿宮何哉此臣所以有憂於庶務之躬親者也憂治世而慮明主卽古人之常談而其實則惟治世然後有讜言惟明主然後有直臣此乃上有容受之實故下有敢言之風也顧今聖明在上治道方亨而側耳俟聽讜言直論竟此寥寥玆曷故焉臣竊觀近日言者有所論列則輒伺上意之所向以定義理天下義理至公至正自有不易之定分則隨時變易惟以承順爲事者是豈義理之正哉以殿下之明聖置義理於公共之地遜志之言必求諸匪道逆耳之言必求諸道則擧一世風習豈至於是乎雖以近日事言之門將之阻却章奏多士之抱疏彷徨臺啓之特命還給俱是四百年所無之事至於臺臣之藏名聯箚固有不誠之罪而所以至此者未必不由於殿下之嚴立科條使不得盡言之致則畢竟之南北投竄亦豈非過中非常之擧乎此臣所謂求言雖切而未見來諫之效者也爲官擇人卽所以共天職而爲民生也一人稱職功效甚博一人僨事爲害亦大此聖王所以其難其愼而不以私恩有所濫竽者也臣伏覩我殿下苦心摯意非不懇至於惟才是用惟德是施而或拘於格例或牽於俗習用捨之際不能無顔私進退之間或參以恩愛材器之當否或未暇愼簡德望之高下或未及銓察倖門漸闢吏道多雜榮寵屑越名器益輕在一時慰悅之道雖似無妨而其爲生民之害來頭之弊夫豈淺淺哉雖以目下事觀之方伯有罪還以方伯補外守令有罪還以守令補外人或以濫職爲言則更加其職若有厭避於內職者則輒畀腴邑淸朝官職便同戲劇傍觀者不以爲榮當之者亦不自安是豈古聖王重爵祿之義哉此臣所謂用人惟公而不無濫恩之歎者也今臣所陳不過陳腐之說而以殿下聖益聖之道試加循省則近日事爲比之一初之政其爲闊狹進退果何如哉朱子曰知得如此是病不如此是藥伏願殿下淵然深思益加勉旃以爲應天以實之道焉臣於月前以言路之未開臺風之有損猥陳短章三詣闕門竟爲門將所阻臣雖無似職忝論思言事之疏容易見斥則貽羞淸朝不可抗顔於橫經之列決矣前職順遞新除更侈昨因參班冒沒暫肅獲覩盛禮粗神情私而仍因蹲冒斷無是理不敢以見職自居未參聯箚之後竊又感聖敎勤摯敢效納蕘之忱極知僭猥無所容措伏乞聖明諒臣難安之情遞臣本兼之職以安私分不勝幸甚臣無任屛營祈懇之至省疏具悉言皆好矣當留意至於低視群下云云予雖否德深戒此弊如西北遐蹤之登筵者必以上番兼春秋下番兼春秋呼之本嘗斥呼其名姓非爲渠也卽爲職名況進於此之群僚乎但爾等在三司法從之列者往往多有自侮自輕之人不言一任其所爲或不無隨處較正之事爾則還認爲低視乎然爾言亦未必不爲藥石當加勉爾其勿辭察職
정조 15년
辛亥十月初九日午時上御熙政堂諸承旨持公事入侍時都承旨徐邁修左承旨徐龍輔右承旨李敏采左副承旨林濟遠右副承旨洪義浩同副承旨申耆記事官李海淸假注書趙台榮記注官安經心金良倜以次進伏訖上命邁修等以次讀奏公事仍命書判付訖命書傳敎曰政官牌招開政又命書榻敎曰當該司謁令攸司科治命退承史以次退出
정조 15년
辛亥十月初九日午時上御重熙堂左承旨入侍時左承旨徐龍輔記事官李海淸記注官金良倜承膺祚以次進伏訖上命書傳敎曰在外吏曹參議許遞又命書傳敎曰今聞承宣言昨日院啓旣以通擬之公議不愜甄注之物情多駭爲說云昨旣從看之故俄於請牌之啓有飭敎矣院啓旣如此則一番違牌在所不已銓堂違牌傳旨依例捧入更卽牌招申飭開政命退承史以次退出
정조 15년
行都承旨李祖源坐行左承旨李在學在外行右承旨李亨元坐左副承旨李敏采坐直右副承旨洪義浩牌不進同副承旨徐榮輔坐直注書李海淸仕直一員未差假注書趙台榮仕事變假注書李垿仕
정조 15년
徐榮輔啓曰明日常參經筵取稟傳曰停
정조 15년
李亨元啓曰禁衛營將官來言今日本營軍兵日次私習云矣敢啓傳曰知道又啓曰御營廳將官來言今日本廳軍兵日次私習云矣敢啓傳曰知道
정조 15년
傳于李亨元曰右承旨入侍
정조 15년
傳于李祖源曰都承旨入侍
정조 15년
傳于徐榮輔曰諸承旨俱非昨日坐直辭疏過矣牌招入直
정조 15년
傳于李敏采曰左副承旨同副承旨入侍
정조 15년
以右副承旨洪義浩牌不進罷職傳旨傳于徐榮輔曰只推
정조 15년
李亨元以兵曹言啓曰依傳敎慕華館出直抄啓文臣鄭魯榮韓商新自今日入直于訓鍊院之意敢啓傳曰知道
정조 15년
李亨元以訓鍊都監言啓曰濟州武擧子出身洪汝直今已上來謹依傳敎本局哨官加設差下之意敢啓傳曰知道濟州人上京者此外又有幾人與此人卿其招見如有可合收用人草記可也
정조 15년
李亨元以御營廳言啓曰本廳哨官柳煥輔受由下鄕過限不來事關紀律汰去之意敢啓傳曰知道
정조 15년
李亨元以御營廳言啓曰去夜五更量幼學尹銘東犯夜被捉依例移送秋曹之意敢啓傳曰知道
정조 15년
徐榮輔以刑曹言啓曰因御營廳啓辭去夜五更量犯夜被捉幼學尹銘東移送秋曹事命下矣尹銘東依更數決笞三十度放送之意敢啓傳曰知道
정조 15년
徐榮輔以刑曹言啓曰因安福大等捧供啓目判付內安福大旣決杖放送安福興決笞二十度朴愼忠決笞三十度放送劉孝哲各別嚴覈照律勘處事判下矣依判下安福大放送安福興決笞二十度朴愼忠決笞三十度竝放送劉孝哲處各別嚴覈則招內以爲渠於今初七日朝前飮酒渠家仍往貞洞近處名不知酒家連飮喉渴之餘欲買生梨於隅廛因價錢之過高酒氣所使掠奪數枚梨互相爭詰一場酗鬧轉向所親人朴哥家數日留宿今朝自現而身爲掖隷不思謹愼作拿閭里醉掠市物之罪箇箇遲晩云取考律文則大典通編禁制條有曰街路上使酒人杖一百大明律白晝搶奪條有曰凡白晝搶奪者杖一百徒三年名例云二罪俱發以重者論依此律從重論劉孝哲決杖一百後忠淸道韓山郡徒三年定配卽爲押送之意敢啓傳曰知道
정조 15년
禮曹啓目粘連依判付內辭意發遣郞廳問議于時原任大臣仍又收議於僚堂刑官則議政府左議政蔡濟恭以爲人之道莫大於五倫而夫婦五倫之一也於此而一有隨意通變則是五倫墮也人得以爲人乎哉今此黃鍾五之娶李女也旣婚書矣納彩矣奠雁矣醮禮矣二月結婚亦月行新禮則其間五朔鍾五當以待妻之禮待之鍾五之子當以母稱之鍾五之子婦當以尊姑喚之其倫紀之重爲如何哉降妾之言始發於六月新禮之日則其前五朔待之稱之喚之之事其將於何洗濯乎於何燒燼乎於禮所無於理所不當降妾一款非所可論況以鍾五妻父所供見之前此結姻者無非班閥今若依鍾五之言而使之降妻爲妾則曾前結姻班戶皆將見棄於一世之外無他道理朝家處置豈用如此以臣之見他班之所結姻者獨鍾五無不可結姻之理今雖使鍾五保夫婦之倫男子居外女子居內於鍾五何累之有乎迷見如此伏惟上裁云領敦寧府事洪樂性領中樞府事李福源病未獻議云參判臣洪秀輔以爲黃鍾五之娶李女也旣已納幣委禽聘以爲妻則夫婦之大倫具矣今於屢朔之後私自降妾有關風化至於新禮之省略婚書之推還專出於嫌其地閥之意然已行之禮固所自如其後也悔都不成說朝家處分恐宜扶倫敦俗而已云參議臣李義弼以爲黃鍾五之旣聘爲妻私自降妾有乖經法且關後弊據禮歸正恐合事宜云刑曹判書臣金尙集以爲夫婦之倫禮以定名一或隳乖則其爲傷風敎大矣今此黃鍾五之結婚於李家也聘幣委禽如禮同醮則伉儷之義已定而乃於屢朔之後忽然降其稱號畜之以側室者其處事之駭妄誠一世變而揆以倫彝萬萬乖常朝家處分但當重其大倫而已其所謂班閥高下初非可論云刑曹參判臣徐有大以爲旣已聘以爲妻則到今降以爲妾事係倫常恐不可輕議臣亦別無他見云刑曹參議臣安廷玹以爲伉儷之義大地閥之分輕今此黃鍾五之只拘地閥之分不顧伉儷之義有乖禮法大關倫常臣之蔑識更無他見云臣意則今此黃鍾五李命裕等相爭之端有關倫常兩造之供亦多相反而藉令鍾五一如其言妻以聘之妾以降之在古無聞於今始見夫婦之倫人倫之始而妻妾之分陞黜惟意嫡庶之號與奪由己則此路一開流弊難防匹耦靡定怨女必多在聖人造倫之化宜有所立法而嚴防區區淺見已陳於日昨下詢之時旣有大臣諸臣收議之命事係倫綱有非臣曹所可擅斷上裁何如判付啓朝廷所以決此案蔽一言曰倫常二字是置黃鍾五與李女委禽合卺之初卽鍾五及鍾五之父之子之子之妻爲夫爲舅爲子爲婦天倫人常已定之日今以地閥之不愜議到於降稱爲妾幻父子夫婦舅姑之名位卽夷俗之所恥爲焉以堂堂禮義之邦行此黷化斁典之事哉鍾五後妻李女一循已定之天倫人常施行事兩隻處分付爲旀左相獻議中男子居外女子居內何累於鍾五云云爲鍾五地者至矣大臣樂欲成人之苦心乞令人感服而朝家過慮還在此一句若使鍾五謹守內外之分限或忽宛轉委曲於處變爲常之際則其爲干和一也於是乎大臣未免辭未達意亦不可不令鍾五知此是旀鍾五妻父是在李命裕段婚班所貴敵已則秦楚匪耦而不求朱張以下者此非踰濫而何初意在於復其倫常治其踰濫取考其矣原情與士族結姻始自渠之祖先凡爲十三名家是隱則其矣身耳亦有難獨加之罪此意竝以本曹相考施行爲良如敎
정조 15년
行大司憲趙宗鉉行副提學閔鍾顯執義林道浩應敎李太亨掌令朴瑞源鄭弼祚持平韓永逵獻納李庚運校理尹光普李晴副校理閔昌爀李祉永修撰金熙朝副修撰尹致性韓光植啓曰請黜置罪人鄭致達妻亟令王府夬正典刑措辭見上請物故罪人德相亟施孥籍之典措辭見上請逆賊尙喆依律處斷措辭見上一行刀削答曰不允五字刀削
정조 15년
行大司憲趙宗鉉執義林道浩掌令朴瑞源鄭弼祚持平韓永逵獻納李庚運啓曰請遲晩後物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞫得情措辭見上請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情夬正王法措辭見上昨日傳啓之時以會遂漂還間姑停事有所下敎而臣等未見文跡不敢遽停以退後相議停當之意仰對矣昨旣傳啓則姑停與否當在今日而喉院不待諸臺之言付標入啓事涉徑先其在後弊不可無警當該承宣從重推考答曰不允承宣事姑停呼望由於兩司吏之來告則不察之失在於卿等況政院則知此格例之故昨日擧條中不書名字云以此以彼不可例批卿等從重推考
정조 15년
行大司憲趙宗鉉執義林道浩掌令朴瑞源鄭弼祚持平韓永逵啓曰請爲奴罪人金壽賢河翼龍竝令王府設鞫得情夬正王法措辭見上答曰不允
정조 15년
獻納李庚運啓曰請爲奴罪人金壽賢河翼龍竝令王府設鞫得情夬正王法措辭見上請金甲島爲奴罪人克觀古今島爲奴罪人克泰更令王府嚴鞫得情夬正王法措辭見上請逆賊尙魯亟施孥戮之典措辭見上請亟寢五啓還給之命措辭見上答曰不允
정조 15년
洪義浩啓曰臺啓姑停一從其呼望而書入自是不易之例兩司合啓中會遂事昨日申後兩司吏以漂還間姑停呼望本院則依例書入仍爲頒布矣今日詣臺諸臺又復呼望故問其委折則謂以昨日姑停非諸臺之所知乃下吏之誤傳臺啓事體何等重大而諉諸下吏有此做錯事未前有實關後弊兩司行公諸臺竝推考警責何如傳曰允
정조 15년
行大司憲趙宗鉉執義林道浩掌令朴瑞源鄭弼祚持平韓永逵獻納李庚運啓曰臣等俱以無似迫於嚴敎淟涊冒據者久矣朝者傳啓之際猥以會遂姑停事略陳事實請推喉院矣及伏承批敎下者責之以不察至有重推之命臣等聚首惶懍繼以慙恧第昨日做錯雖緣下吏之不知啓體有此誤着而臣等旣經入侍傳啓各自退公則姑停一事若非承宣之催促不待臣等之言渠何從以得聞遽有此呼望之擧乎喉司不知自引反以諉諸下吏等語容易加之臣等雖甚疲劣此不過做錯間事寧忍爲移罪賤隷之計哉此承宣之所不可爲而抑勒爲說乃至於此此莫非臣等自侮之一端其爲貽羞當復如何重推之下踪地轉益危蹙俄陳短疏又阻喉院以此以彼臺端一步便屬鐵限其何可一刻仍冒乎請命遞斥臣等之職答曰勿辭亦勿退待
정조 15년
行都承旨李祖承右承旨李亨元左副承旨李敏采同副承旨徐榮輔疏曰伏以臣等卽伏見兩司聯疏到院者以院啓請推大加疑怒至有該房譴削之請又以近來喉司之輕侮臺閣操蹤疏啓等語張皇臚列侵詆備至臣等何敢以其言之太不稱停有所晏然乎且以原疏之附陳代避之語屢次往復使之刪改避語更爲來呈則忽爲避嫌之啓而刪沒原疏本意末以見阻喉院爲辭何其擧措之多眩而事實之相左耶此莫非臣等不能見重之致以此以彼決難仍冒玆敢聯陳短章忙出禁扃伏乞聖明亟許遞改以存廉防仍治臣等擅離之罪以肅朝綱不勝幸甚答曰省疏具悉卿等勿辭行公
정조 15년
右副承旨洪義浩疏曰伏以臣卽伏見兩司諸臺聯名之到院者以院啓請推事大加忿怒盛氣臚列至曰急於自明有此粧撰或曰妄錯曰抑勒曰輕侮曰操縱又以受啓後數次往復之故至稱無前之擧壞國體而閉言路終勘以譴削之律臣於是不勝危怕駭惑之至昨日申後兩司吏之呼望始停雖在臣公退之後而臺啓之姑停與否初非喉院之所可與知則促令呼停不近事情設令招問而促之夫安有非臺言而吏自擅呼之理乎旣已呼之則爲喉院者依例書頒而已臣於受啓之後以其事實之太相左格例之多違錯也故再次往復亦出於爲諸臺告君以實之地而今乃掩自己不察之失摭他人所無之咎張皇爲說脅勒成罪隱然有故欲惹鬧底意吁亦異矣臣雖疲劣旣遭非理之斥聲罪至此殆無餘地晏然在職非所可論玆敢忙陳短章徑出禁扃伏乞聖明亟遞臣職以快人心仍治臣瀆擾之罪以肅朝綱千萬幸甚臣無任云云省疏具悉爾其勿辭察職
정조 15년
行都承旨李祖源坐行左承旨李亨元坐右承旨李義弼未肅拜左副承旨李敏采坐直右副承旨徐有成未肅拜同副承旨徐榮輔坐直注書李海淸仕一員未差假注書趙台榮仕直事變假注書李垿仕
정조 15년
李敏采啓曰右副承旨洪義浩今日不爲仕進卽爲牌招何如傳曰允
정조 15년
李亨元啓曰禁衛營將官來言今日本營軍兵日次私習云矣敢啓傳曰知道
정조 15년
李祖源啓曰新除授左承旨李在學時在京畿安山地斯速乘馹上來事下諭何如傳曰許遞
정조 15년
李亨元啓曰兩司行公諸臺今日無一員詣臺合辭方張之時特敎申飭之下事甚未安竝推考警責仍卽牌招何如傳曰允
정조 15년
傳于徐榮輔曰同副承旨入侍
정조 15년
李亨元啓曰宗簿寺提調韓光會有稟達事來待矣傳曰今聞宗簿請對之事以御眞圖寫後例有添錄於譜牒之規也然於本事不欲張大則添錄一款稍徐亦可以此意分付
정조 15년
李敏采啓曰吏曹郞廳來言臺諫有闕政事取稟傳曰當日爲之諫長有實故與被論臺臣許遞今日政以在京無故人差出昨日兩司擧措未免自求釁過於無可執之事先疏後避跡涉强覓大抵諸臺之逐日詣臺卽臺閣三百年故事今幸修復舊典在諸臺可謂與有榮矣諸臺亦當效故人不諱敢諫之風夙夜靡懈待備造朝而已曾未幾日占便爲事事之寒心莫此爲甚昨日避批之循例書下亦慮其似此之弊則今日違牌其可成說乎傳旨竝勿施仍以前牌嚴飭
정조 15년
李亨元啓曰大司憲趙宗鉉執義林道浩掌令朴瑞源鄭弼祚持平韓永逵聯名上疏入啓持平李敬心未肅拜監察茶時之意敢啓傳曰諸臺批下牌招察任
정조 15년
傳于徐榮輔曰劇務相妨禁將本職詞訟之任許遞今日政差代
정조 15년
徐榮輔啓曰禁衛大將徐有大時無職名令該曹口傳付軍職何如傳曰允
정조 15년
兵曹口傳政事副司直徐有大
정조 15년
有政吏批判書金文淳參判朴祐源進參議未差行都承旨李祖源進以李義弼徐有成爲承旨徐龍輔爲吏曹參議徐有成爲大司諫李顯道爲正言李時秀爲工曹參判申光履爲左尹李義鳳爲戶曹參議李在學爲奉常提調閔台爀爲掌苑提調李益洙爲兵曹正郞徐徹修爲義禁府都事李祖承爲刑曹參判
정조 15년
兵批判書吳載純病參判洪檢病參議李夔病參知尹長烈入直進左副承旨李敏采進副司直李在學李東泰林濟遠申耆李勉兢副司果金瑞復
정조 15년
以江原監司尹師國狀啓道內各邑災實分等楊口等邑被災民新還身布蕩減停退數爻區別狀啓竝令廟堂稟旨分付事傳于徐榮輔曰竝依狀請施行事分付
정조 15년
咸鏡道封進官咸興判官李泰懋狀啓十月令薦新生文魚限日不得封進惶恐待罪事傳于徐榮輔曰勿待罪事回諭
정조 15년
咸鏡道封進官咸興判官李泰懋狀啓十月令薦新生銀魚節序差早尙無魚跡限日萬無封進之望惶恐待罪事傳于徐榮輔曰勿待罪事回諭
정조 15년
李敏采以承文院官員以都提調言啓曰本院製述官丁俔祖遷轉代前校檢金瑞復差下付軍職冠帶常仕何如傳曰允
정조 15년
李亨元以都摠府言啓曰今日內三廳武兼禁軍及軍兵等中日習射請出標信傳曰後日次爲之
정조 15년
李亨元以兵曹言啓曰今十月十一日武臣賓廳武經講書日次而中日相値不得爲之之意敢啓傳曰知道
정조 15년
李亨元以兵曹言啓曰五衛將宋復相身病猝重時月之內無望供職屢度呈狀乞遞實病旣如此則宿衛輪番之任不可久曠改差何如傳曰允
정조 15년
李亨元以義禁府言啓曰多大鎭僉使林泰遠先罷後拿事傳旨啓下矣林泰遠時在任所云依例發遣府書吏交代後拿來何如傳曰待本道狀啓更稟可也
정조 15년
大司憲趙宗鉉行副提學閔鍾顯執義林道浩應敎李太亨掌令朴瑞源鄭弼祚持平韓永逵獻納李庚運校理尹光普李晴副校理李祉永閔昌爀修撰金熙朝副修撰韓光植尹致性啓曰請黜置罪人鄭致達妻亟令王府夬正典刑請物故罪人德相亟施孥籍之典請逆賊尙喆依律處斷一行半刀削
정조 15년
行大司憲趙宗鉉執義林道浩掌令朴瑞源鄭弼祚持平韓永逵獻納李庚運啓曰請遲晩後物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞫得情請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情夬正王法措辭見上答曰不允
정조 15년
獻納李庚運啓曰請爲奴罪人金壽賢河翼龍竝令王府設鞫得情夬正王法請金甲島爲奴罪人克觀古今島爲奴罪人克泰更令王府嚴鞫得情夬正王法請逆賊尙魯亟施孥戮之典請亟寢五啓還給之命措辭見上答曰不允
정조 15년
忠淸監司朴宗岳疏曰伏以臣卽伏見傳敎下者諸道癘疫死亡民人漏報守令自首事有命矣本道夏間此病大熾死亡相續故臣另飭列邑間十日報來自五月至七月而寢息後乃止臣凡三度馳啓陳聞而以其數爻之夥然區區之忱恐必驚動天聽貽惱天心故臣百般商量萬不獲已遂不敢據實畢陳矣伏惟我聖上如傷之仁若保之德有足以動天地而感鬼神惟恐一夫之不得其所欲使萬物之咸遂其生廈氈之上玉食靡甘絲綸之下陽春藹然一則元元二則元元伊時飭敎不啻申嚴臣固當對揚之不暇而終未免爽實者原其情則雖出於憂愛之私而論其跡則自歸於欺瞞之科矣噫事君無隱臣人之大節若恫在己守土之常分也臣旣不能悉陳事實是無大節也又不能畢達幽隱是無常分也況今成命之下臣若厭然自掩而推諉於守宰則文過遂非猶屬細故欺天罔上重犯死罪也臣雖不肖無狀寧忍爲此今方敬依聖敎行會各邑使之從實自現而究厥罪犯則臣實爲首玆敢冒萬死引義自劾伏乞聖明亟降威罰以肅朝綱以安私分千萬幸甚臣無任屛營祈懇之至答曰省疏具悉卿則推考勿辭察職
정조 15년
行大司憲趙宗鉉執義林道浩掌令朴瑞源鄭弼祚持平韓永逵獻納李庚運疏曰伏以臣等情地不容暫冒略暴於昨日聯避之中今不敢疊床而卽伏見右副承旨洪義浩自明之章誠不勝慨惋也夫臺啓本自體重一日之內旣傳旋停初無其例喉院豈不知此而急於擧條之修入至有府吏之催促有此無前做錯之擧其責果在於退公之諸臺乎在院之承宣乎其所爲說似或近理而其實狀不過如斯迺日掩自己之不察摭他人之所無者恐是自道也至於臣等未徹之疏中數句語刪去頭尾抉摘文字至稱以危怕未知措語中可危者何句可怕者何語告君之辭固當十分稱停而專事噴不顧事面臣等不欲與年少氣銳之人聲色相加而名以臺閣受人蹈藉無復餘地臣等固不足言有辱臺閣以此情踪無面可顯隨牌來詣敢控短疏伏乞聖慈察臣等危蹙之情治臣等逋慢之罪以重臺體以肅朝綱焉臣等無任屛營祈懇之至答曰省疏具悉卿等勿辭行公
정조 15년
辛亥十月十一日辰時上御暎花堂同副承旨入侍時同副承旨徐榮輔記事官李海淸記注官金良倜承膺祚以次進伏訖上命書傳敎曰向於度支年分啓目首擧停糴二字頒示諸道者以歲末停捧之實惠未究徒作無告之受困也近聞筵臣之言諸道擧行各有參差停糴之令只及於有田土被災已施恩澤之類不能遍及於其外眞箇無告之小民而更待歲末停捧之特敎云誠如是說與本意太相反俵災與代捧旣皆專委道臣便宜闊狹則獨於停糴一事看作兩件者殊違先甲之頒令令廟堂枚擧此意申諭諸道就各其道內一依分等第次民情事勢當年各項新還區別分數停退俾無欺吾民之弊命退承史以次退出
정조 15년
辛亥十月十一日辰時上御暎花堂輪對官入侍時同副承旨徐榮輔記事官李海淸記注官金良倜承膺祚都摠經歷鄭宅昌典設別提洪疇九刑曹佐郞朴華源成均館司藝金膺著左通禮朴聖集濟用副奉事金樂行廣興倉守李弘之東氷庫別提鄭熙濟司僕寺僉正南公轍司䆃主簿李五鎭禮賓參奉尹光浚掌苑別提金在儉瓦署別提張彦極平市直長尹秤造紙別提李持淳以次進伏訖上曰以次進前可也宅昌等以次進前奏職姓名上曰遺在除之如有如懷其各陳達可也宅昌等曰所懷無矣命退上曰冬至正使觀象監提調入侍可也賤臣承命出與冬至正使金履素觀象監提調徐浩修偕入進伏上曰有何可稟之事而來待耶履素曰赴燕時公用銀六千兩例自帽稅條取用而近年以來象胥輩因公貸用之事自朝家以公貨推移充數以爲次次備報之地矣今番則不足之數比前稍減而行期迫近公用一款係是不得不取去者故敢此仰達公用不足數二千六百七十兩零以關西公貸中依近例推移以去何如上曰依爲之出擧條浩修曰仁廟朝故相臣金堉始請用時憲曆至孝宗朝始以新法推步日躔月離至肅廟朝始以新法推步五星至先朝初年始用時憲曆後編法而術數初創方書未熟八道太陽時刻節氣早晩尙未能別爲立成載諸曆書實爲闕典之大者臣於前後筵席屢伏承聖敎以八路日出入與節氣混用京都時刻大是鹵莽不可不釐正爲敎臣常莊誦欽歎思欲一分對掦謹與監生等依曆象考成新法推步立成以備睿覽而見今陽復隔月頒曆不遠自壬子曆爲始以此編載頒行京外何如上曰曆書至重至敬之事也旣有印頒之法則獨於道里遠近不爲區別其日之出入節候早晩者甚是未遑之擧假令立春之子刻界分關係尤緊自今年頒曆添書印出可也出擧條浩修曰本監命課學釐正節目中原料爲六窠番布爲五疋取才料爲二窠比舊稍優然但以料布勸奬難望其興起若以三學輪回之兼敎授專屬命課學作爲四十五朔出六窠地理學乙丑裁減之每朔番布五疋復舊磨鍊則以天文學言之旣有四十五朔一遷之兼敎授原窠失此十五年一遷之輪回窠別無大段損益以地理學言之以十五年一遷之兼敎授換得每朔所受之番布亦是渠輩所願至於命課學則精選七人有料有布恒俸足以濟數三口且得四十五朔出六之兼敎授遷轉東班則庶可爲聳動之方自今三學輪回之兼敎授一窠專屬命課學每四十五朔出六遷轉地理學番布每朔五疋亦爲復舊令該曹磨鍊何如上曰依爲之出擧條浩修曰今此命課學之釐正專爲國家大事諏吉之道則關係至重賞罰勸懲不可不兼行如朝賀封冊讌享動駕試士閱武等諏吉後禮曹以推擇日官姓名書啓以驗涓擇之能否本監訓長依井間詳記提調着押後踏印封置一錯則越布再錯則越布越料三錯則拔之兼敎授取才至於屢錯而終不可勝任者自本監草記刊汰何如上曰依爲之出擧條浩修曰方外人金泳術業精明顯隆園遷奉時中星日晷校正專委此人擧行且於本監推步前後效勞甚多而特以未及登科姑未得入屬於三曆官權付大統推步官矣今則推步廳旣已減省依前兼敎授例特差修述官何如上曰依爲之出擧條浩修曰今番冬至使行依節目命課學一人當爲從座目帶去而首任池日賓本監擧行甚緊不可許送勢將以之次池景喆代送矣今行應貿冊子儀器所關不輕與從前循例帶去者有異到灣後雖或均包雲監官則別爲準包且以正官帶去之意令廟堂分付灣府及使行景喆方帶監牧官卽太僕之郞官與外任不同依例帶職往還亦令戶曹衣資賜米依例上下之意一體分付何如上曰依爲之出擧條榮輔曰筵席體貌何等嚴重而司藝金膺著左通禮朴聖集瓦署別提張彦極奏對之際多有做錯事甚未安竝推考何如上曰依爲之出擧條命退諸臣以次退出
정조 15년
行都承旨李祖源方物封裹進行左承旨李亨元坐直右承旨李義弼坐左副承旨李敏采坐右副承旨徐有成坐直同副承旨徐榮輔坐注書李海淸仕直一員未差假注書趙台榮仕事變假注書李垿仕
정조 15년
李義弼啓曰明日常參經筵取稟傳曰停
정조 15년
李義弼啓曰來十六日儒生殿講日次矣敢啓傳曰爲之
정조 15년
李祖源啓曰臣以冬至副使今日歲幣封裹下直進去之意敢啓傳曰知道
정조 15년
傳于李亨元曰諸承旨持公事入侍
정조 15년
以正言朴崙壽牌不進罷職傳旨傳于徐有成曰只推
정조 15년
以承文院篆文儒生抄啓單子傳于徐榮輔曰觀此抄啓使之書進來頭成就則其進姑不可量而以今所見不若前書之爲初仕者遠矣他可合數人使之抄啓
정조 15년
以吏曹入直別省記單子傳于李亨元曰訓鍊院太多韓商新移送北營
정조 15년
以京畿監司徐鼎修啓本成烈與金鳳來所訟山地摘奸査實馳啓事判付內啓下禮曹爲旀成氏卽愼氏之外孫而愼氏於本陵卽私親也往在溫陵追封之時先朝筵敎旣如是丁寧且況思陵局內海平家諸鄭墳塚事又豈非成山禁護之左契乎鄭山之在數十步內者如例禁養則過百步之成山任其樹根之纏縈者事面之萬萬不當姑無論神理人情本無間然則伏想溫陵陟降之靈必有垂惻於是矣旣聞之何可如前鞠茂不念以陟降之思爲思之義乎是旀年前愍懷墓傍故議政姜碩期家塚地之昵密亦若思陵之鄭塚溫陵之愼成諸塚而不封不樹加之極目蔓荊行路墮淚乙仍于特命地方邑守令除而治之封而築焉況今本陵事體之尊嚴豈比於墓所則使其私親內外家山地不能謹守塋域者豈非無謂之甚者乎嚴飭陵官及該邑倅拔去樹根定給步界而望祭處所之遠近亦令一依思陵附近處鄭山例爲之爲旀修治後令道伯定道內守令爲獻官設祭於成愼兩家中爲本陵至親之墳山而祭文令藝文館撰送爲旀若此則本陵宜告事由仰伸慰怡之禮亦自本曹擇日擧行爲旀環區之片土隻地無非成山也愼家之入葬猶有主客之別則無論盜賣與否賤隷之偸占民習可惡斯速掘移以此判付謄給成哥處俾作來許徵信之資爲良如敎
정조 15년
以京畿監司徐鼎修啓本李廷岳山訟査啓事判付內向筵始知事實大抵山地雖有主客而任他許多年所到今一草一木無非大臣之養護者是隱則主客自主客訟理自訟理兺不喩大臣之廣播松子於彼隻塚傍亦由於塚主無來禁之事而然亦豈曰非理乎然樹木蟠屈成林蓊翳則爲厥子孫者必欲開除亦不可謂歸之法外分付山在官量宜定給步數此後段各自守護無敢更鬧若或更鬧勿許聽理而大臣身後之計亦在此地云爾則朝家之如是決給事體卽然此意竝以分付兩邊爲良如敎
정조 15년
以申光河囚單子傳于徐有成曰保放
정조 15년
傳于徐有成曰時囚罪人林宜馥放送
정조 15년
昨日停糴傳敎中多不分等遍及於道內之句語以只及於有田土被災已施恩澤之類不能遍及於其外眞箇無告之小民而更待歲末停捧之特敎云改書出李義弼以禮曹言啓曰卽下傳敎中令廚院減今日常膳事命下矣減膳之限止於今日自明日依例復舊封進之意分付何如傳曰允
정조 15년
李亨元以兵曹言啓曰內禁衛將李殷福素患痰癖之症近益添劇時月之內差復無期屢度呈狀乞遞實病旣如此則宿衛領軍之將不可久曠改差何如傳曰允
정조 15년
李亨元以兵曹言啓曰依傳敎訓鍊院入直抄啓文臣韓商新移送北營之意敢啓傳曰知道
정조 15년
李亨元以訓鍊都監言啓曰抄啓文臣宋知濂連日二三十巡肄射矣昨日初次十巡得中爲二十一矢故謹依今月初八日所奉傳敎宋知濂自今日出直之意敢啓傳曰知道
정조 15년
李亨元以訓鍊都監言啓曰依傳敎抄啓文臣韓商新自今日別爲入直於北營之意敢啓傳曰知道
정조 15년
行大司憲趙宗鉉行副提學閔鍾顯執義林道浩應敎李太亨掌令朴瑞源鄭弼祚持平韓永逵獻納李庚運校理尹光普李晴副校理李祉永閔昌爀修撰金熙朝副修撰韓光植啓曰請黜置罪人鄭致達妻亟令王府夬正典刑措辭見上請物故罪人德相亟施孥籍之典措辭見上請逆賊尙喆依律處斷措辭見上一行刀削答曰不允四字刀削
정조 15년
行大司憲趙宗鉉執義林道浩掌令朴瑞源鄭弼祚持平韓永逵獻納李庚運啓曰請遲晩後物故罪人啓能亟施孥籍之典趾賊等凶種夬施邦刑養遂獻遂會遂李觀源竝令王府設鞫得情措辭見上請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情夬正王法措辭見上答曰不允
정조 15년
行大司憲趙宗鉉執義林道浩掌令朴瑞源鄭弼祚持平韓永逵啓曰請爲奴罪人金壽賢河翼龍竝令王府設鞫得情夬正王法措辭見上各道都事之當初設置法意何如而挽近以來每以遐方積仕人差送便成謬例名以外臺見侮營邑去留人者已極駭然而惟以差遣者言之一出之後無他歸宿不免爲作散之窠至有見政望而垂涕者其爲矜惻莫甚於此請特命選部必以侍從通擬以重外臺之體我聖上臨御以來軫恤黎元之盛德深恩洋溢於綸綍之中隆洽於區域之間內而貢市之蠲役外而軍伍之減布隨時酌量靡不用極擧皆歡欣蹈舞於如傷之政而第以寺奴婢一事言之行會各道使之釐正者亶出於老故之尙在徵斂者隣族之不免侵漁者一竝蠲減蕩滌之盛意而近聞諸道傳來之說則應頉之除減者絶少見額之虛錄者甚夥關牒相續而邑各爲弊推覈多船而吏緣爲奸到處民情無不驛騷至殘者散而之四稍實者決以性命至有見營校而拔刃自劃之民又有雇人夫而代點橫徵之倅云某道某邑雖未得其詳而以此推之其搜括之嚴急景色之矜惻亦足爲干和之一端請令廟堂嚴飭各道道伯一一査出重勘答曰不允第一件付之銓曹稟處第二件事令廟堂各別嚴飭俾無來頭現發抵罪之弊
정조 15년
獻納李庚運啓曰請爲奴罪人金壽賢河翼龍竝令王府設鞫得情夬正王法措辭見上請金甲島爲奴罪人克觀古今島爲奴罪人克泰更令王府嚴鞫得情夬正王法措辭見上請逆賊尙魯亟施孥戮之典措辭見上新除授正言李顯道時在京畿麻田地請斯速乘馹上來事下諭答曰不允下諭事依啓
정조 15년
副提學閔鍾顯應敎李太亨校理尹光普副校理閔昌爀李祉永修撰金熙朝副修撰尹致性韓光植等伏以前夜之雷隱隱甚微不入於乙丙之枕而靑臺之報纔上減膳之敎復下十行絲綸丁寧懇惻至以苟使對越一念莫或間斷則雲觀所聞予豈不聞知爲敎臣等聚首莊誦實不勝欽仰之至伏惟我殿下寅畏之念對越之誠無時或弛日前之雷殆乎聽於無聲而誕降求助之敎昨夜之雷又以未及聞知而作爲責躬之端卽此一念之發一言之降宜可以仰格天心轉災爲祥而仁愛之天若是譴告有如耳提而面命者何哉臣等猥忝經幄憂念耿耿玆敢略具短箚仰備睿覽臣等竊伏見我殿下以上聖之姿當有爲之時聰明睿知卓冠百王典學求治出於至誠殿下之所自期臣民之所仰望曷嘗在於漢唐以下而臨御十餘年來治效愈邈聖心獨勞就其易知易見者言之朝象有委靡之歎民生有困悴之患紀綱無振刷之望言路無開廣之效懲討不行而義理漸晦人心陷溺而隄防漸壞可憂之端不一而足殿下試於燕閑無事之時默自循省則亦豈無惕然警發者乎噫人君之道亦一天也雨露霜雪各隨其時而必又雷霆以震蕩之以爲喚醒耳目鼓動精神之資以是而言則當此遇災警懼之日聖上之所當加勉者豈不在於奮勵二字乎伏願繼自今凡於政令施措之間絶去因循姑息之念赫然奮發飭勵群工以之衆弊悉祛百度惟貞則今日之雷安知不轉移之一大機哉臣等又伏念從古人臣之遇災進言於君父者必以應天以實爲言便成備例之具依樣之語而天下之事固不出於實理之外則又豈可捨此而求他哉然則爲今日消弛之方者亦惟在於篤實二字雖以目下事言之修省之念非不切矣求言之敎非不至矣常參實對之兼行寔出於我聖上惕然警動靡不用極之盛意而隨行而進拱手而退終無宏謨長策之可以有補於民國者惟其如是也故仄聽屢日亦未聞朝家之發一令施一政見諸行事之實者此固群下之罪而若使中外觀之其不以應文歸之者幾希亦豈非大可憂者哉伏願聖明觀乎荐雷之象深軫修省之義戒狃安之習而益加奮勵戒文具之弊而益勉篤實以盡消災之道焉臣等識淺學蔑雖當可言之會而實無對揚之望只望草草四字略貢微見尤切愧悚之至取進止答曰省箚具悉實猶是誠天道也人之道也無是無物卿等拈出此義欲爲剖析甚好矣當留意
정조 15년
司諫成德雨疏曰伏以臣素以目疾便成癈人分於聖世永爲棄物臺館除旨一未承膺揆以分義誅殛猶輕又自夏秋以來疾憂喪慼薰心銷精風眩竝作眼視益昏尋常書礼每多倩人而看咫尺房闥亦必待杖而行以此病狀實無從仕之望迺者仁天示警轟雷告異聖心震惕至下減膳之音繼有求助之旨況臣所叨名以諫官在臣道理固當竭蹶趨肅以效一日之責而宿疾之外添以頭風浹旬叫痛不省人事只以姓名附陳於聯箚之末而稍俟少間擬伸叨謝之忱矣疾勢轉劇鍼熨亡效時月之內實無蠢動之望玆敢冒入文字仰暴實狀代乞聖慈察臣癃癈之狀憐臣疾痛之呼亟削臣本兼諸職且治臣逋慢之罪以肅朝綱焉噫臣身雖病臣口可言矧當求言之會豈無貢芻之誠而臣自病蟄以來不但聾瞽時事亦已抛棄文字數行陳腐之談實無以構思成文仰浼聖聽有臣如此生不如死雖然臣竊伏見喉院之啓玉署之箚與夫臺臣儒臣之陳達無非弭災之良方切時之嘉言則在殿下翕受敷施之如何耳就使臣刺口極論不過如是而止惟願殿下勿以求言而無忠讜之論爲憂以有言而勿聽納之道爲戒焉臣竊觀今日利慾肆行倫理幾絶有識寒心固已久矣而至於黃鍾五事則尤爲世變之大者也臣嘗聞李敏行者素有饒財之名京華士夫蓋或有餌其財賄利其資裝而與之結姻者多矣已是傷風敗俗之甚者今此鍾五之娶婦其家者安知其不出此意而反其備禮合卺之後乃有降妾改娶之訴者亦安知不由於意慾之不滿而然歟臣於待罪南邑時見其土俗則名以班族者多娶富民當其議婚之初先以田民幾許約立契券及其旣婚之後少不如約則起而呈官以壻訴翁以夫逐妻者比比有之臣嘗痛其遐俗之陋習嚴加懲治矣不意輦轂之下簪纓之族有此夷虜之風也噫禮謹婚姻易重咸恒夫婦大倫實居三綱一或隳壞中華而裔戎也臣竊觀於大臣禮臣之奏臺官刑官之啓雖幸倫紀之得正而獨於鍾五身上反無加罪之請臣竊爲之訝惑也其在扶綱敦敎之道不宜止此而已臣謂黃鍾五亟施遠竄之典以示不與同中國之意斷不可已也臣無任云云省疏具悉以李敏行之饒財黃鍾五之見餌等語盡意臚列者太近於齪齷旣爲鍾五及李女纔復倫常反又以如此如彼之目加之於其父其夫或治或竄則女也偏性素難周通萬有一冤其事端之由渠矢心自靖何異於召人而閉門乎此所以大臣發何累之議判批中添及委曲宛轉等句語者況於鍾五聲罪乃爾則外此十三名家子若孫向爾當如何看靜念頭緖爲爾甚可怕爾其勿辭察職
정조 15년
辛亥十月十二日辰時上御誠正閣諸承旨持公事入侍時行左承旨李亨元右承旨李義弼左副承旨李敏采右副承旨徐有成同副承旨徐榮輔記事官李海淸假注書趙台榮記注官金良倜承膺祚檢校直閣李晩秀以次進伏訖上命書傳敎曰夜有微雷之警朝登雲觀之單予則邈然未聞知時非就寢響未諦聽都緣誠意或忽於造次苟使對越一念莫或間斷則雲觀所聞知者予豈不聞知乎此所以反省悸恐有倍於聞而知之在前冬雷若在數日之內則常膳不減藝箴不求者以辭敎之頻複反涉於瀆䙝也而今以不聞知爲責躬貶己之端故事之其然不然不須較論令廚院減今日常膳申求良規之言於言責論思之地俾各知悉對揚亨元等曰日昨隱隱之響上天之警告也甚微而殿下所以應之者大加惕厲特減常膳誕求昌言十行絲綸丁寧懇惻常參賓對次第而行責躬之意求助之誠有可以感格天心轉異爲祥而曾未數日靑臺之報又至矣其聲也尤微其動也莫聞而殿下乃以未及聞知尤存兢省至以對越一念或忽於造次爲敎臣等誠不勝欽歎之至而第伏念應天之道弭災之要不外乎一箇實而已殿下之對越一念固已純一無間宵旰靡懈則只從是念上推去不睹不聞之中以實心而持之一日萬機之間以實政而行之深軫乎以實不以文之義以答仁天諄複之眷是臣等區區之望也上曰所奏好矣當留意出擧條上命亨元等讀奏公事仍書判付訖命退諸臣以次退出
정조 15년
行都承旨李祖源坐行左承旨李亨元坐右承旨李義弼坐直左副承旨李敏采坐直右副承旨徐有成坐同副承旨徐榮輔坐注書李海淸仕直一員未差假注書趙台榮仕事變假注書李垿仕
정조 15년
徐有成啓曰左副承旨李敏采今日不爲仕進卽爲牌招何如傳曰允